Folketing
2003-02-27

På en måde er det meget forfriskende, når man hører nogle af regeringens ministre på sådan lidt hanbavianagtig måde udtale sig om, at nu skal der sættes ind mod slaphed og inkonsekvens i det danske samfund og mod den måde, tingene fungerer på, eller rettere sagt den måde, som tingene ikke fungerer på. Derfor er det selvfølgelig også forfriskende i dag at høre, at der konsekvent vil blive sat ind over for f.eks. de butikker, som ikke opfører sig ordentligt, og over for de udskænkningssteder, som ikke opfører sig ordentligt. Jeg imødeser, at man konsekvent og skånselsløst sætter ind over for dem, så de kan lære, hvad konsekvens er. Det er jo sådan lidt paradoksalt, at vi har et velfærdssamfund og er blevet rigere og rigere og har fået mere frihed, men samtidig også har fået mere frihed til misbrug, herunder misbrug af alkohol. Man kunne jo også vende det om og sige: Helt ærligt, hvorfor kan vi ikke lade de unge more sig, sådan var vi jo også, dengang vi var unge?